b'\n_START_ARTICLE_\nAdamavos emyratas\n_START_SECTION_\nIstorija\n_START_PARAGRAPH_\nEmyratas susiformavo pa\xc4\x8dioje XIX a. prad\xc5\xbeioje, \xc4\xaftakotas Hausalande vykusi\xc5\xb3 fulbi\xc5\xb3 d\xc5\xbeihado proces\xc5\xb3. Musulmonai gyvuli\xc5\xb3 augintojai fulbiai, jau seniau gyven\xc4\x99 regione, pa\xc4\x97m\xc4\x97 vald\xc5\xbei\xc4\x85. 1809\xc2\xa0m. vienas i\xc5\xa1 fulbi\xc5\xb3 d\xc5\xbeihado vad\xc5\xb3,\xc2\xa0\xe2\x80\x93 Modibo Adamo,\xc2\xa0\xe2\x80\x93 \xc4\xafsitvirtino plynauk\xc5\xa1t\xc4\x97je. Jo garbei valstyb\xc4\x97 pavadinta Adamava. Ji buvo valdoma i\xc5\xa1 Jolos miesto, o jos valdovai tituluoti baban-lamido. Formaliai ji buvo laikoma ry\xc4\x8diausia Sokoto sultonato dalimi, imperijos \xe2\x80\x9elaukiniais rytais\xe2\x80\x9c, nors i\xc5\xa1 ties\xc5\xb3 buvo nepriklausoma valstyb\xc4\x97._NEWLINE_Tarp 1810-30\xc2\xa0m. vyko emyrato ekspansija \xc4\xaf pietus, kurios metu pavergtos palyginus gerai organizuotos vietini\xc5\xb3 taut\xc5\xb3 (kirdi) grup\xc4\x97s\xc2\xa0\xe2\x80\x93 gbajai, mbumai, duru. Tokiu b\xc5\xabdu emyratas i\xc5\xa1sipl\xc4\x97t\xc4\x97 visoje Adamavos plynauk\xc5\xa1t\xc4\x97je, tapdamas didele ir svarbia valstybe. Jos ekonomikos pagrindas buvo verg\xc5\xb3 prekyba.\n_START_SECTION_\nValdymas\n_START_PARAGRAPH_\nKadangi fulbi\xc5\xb3 u\xc5\xbekariavimai Adamavos regione vyko nevieningai ir necentralizuotai, atskiri karo vadai k\xc5\xabr\xc4\x97 smulkias valstyb\xc4\x97les,\xc2\xa0\xe2\x80\x93 lamidatus. \xc5\xa0ie lamidatai formaliai pripa\xc5\xbeino Adamavos emyro, valdan\xc4\x8dio Joloje, vald\xc5\xbei\xc4\x85, bet i\xc5\xa1 esm\xc4\x97s jaut\xc4\x97si nepriklausomi savo teritorijose ir neretai kovojo tarpusavyje. 1850 emyrat\xc4\x85 sudar\xc4\x97 apie 40 toki\xc5\xb3 lamidat\xc5\xb3._NEWLINE_\xc5\xa0iauriniai lamidatai Jola, Garua, Marua, Mindifas, Bindiras ir kt. buvo labai smulk\xc5\xabs. Jie i\xc5\xa1augo \xc4\xaf svarbius prekybinius centrus, ta\xc4\x8diau jiems nuolat grasino atsigavusios kirdi tautos, kurios k\xc4\x97l\xc4\x97 nuolatinius neramumus ir trukd\xc4\x97 prekybai. Tai pama\xc5\xbe\xc4\x97le ved\xc4\x97 \xc4\xaf \xc5\xa1i\xc5\xb3 lamidat\xc5\xb3 nestabilum\xc4\x85 ir nusilpim\xc4\x85._NEWLINE_Pietiniai lamidatai, tuo tarpu, buvo stipr\xc5\xabs ir dideli: Ngaunder\xc4\x97, Buba Nd\xc5\xbeida, Banjo, Tibatis. Juose fulbiai buvo ma\xc5\xbeuma, ta\xc4\x8diau s\xc4\x97kmingai i\xc5\xa1naudojo vietin\xc4\x99 gentin\xc4\x99 kird\xc5\xbei\xc5\xb3 diduomen\xc4\x99, tuokdamiesi su ja, ir skatindami priimti savus papro\xc4\x8dius, kalb\xc4\x85 bei religij\xc4\x85. Ilgainiui daug vietini\xc5\xb3 kult\xc5\xabri\xc5\xa1kai tapo fulbiais. \xc4\x8cia nesirei\xc5\xa1k\xc4\x97 \xc4\xaftampa tarp kirdi ir fulbi\xc5\xb3. Pietiniai lamidatai tur\xc4\x97jo galimybes stipr\xc4\x97ti ir pl\xc4\x97stis tolyn \xc4\xaf pietus. J\xc5\xb3 pagrindinis ekonomikos \xc5\xa1altinis buvo verg\xc5\xb3 prekyba.'